Onso d'as espelungas - Biquipedia, a enziclopedia libre

# Onso d'as espelungas

### De Biquipedia

Ursus spelaeus
Esqueleto d'onso d'as espelungas
Estato de conserbazión

Extinxito de tiempos preistoricos.

Clasificazión zentifica

Dominio: | Eukaryota
Reino: | Animalia
Filo: | Chordata
Clase: | Mammalia
Orden: | Carnivora
Familia: | Ursidae
Chenero: | Ursus
Espezie: | U. spelaeus

Nomenclatura binomial
Ursus spelaeus
Rosenmuller, 1794

L'onso d'as Espelungas (Ursus spelaeus) estiore una espezie d'onso de gran mida, que bibiore durantes d'o pleistozén tardán á gran parti d'Europa, dend'o sud de Gran Bretaña ent'o Caucaso. Os masclos plegueban ent'os 3m d'altaria á ra posizión erguita y á ormino supereban ros 440Kg, isto ye, más de tres begadas o peso d'un onso pardo autual.

Os onsos d'as espelungas yeran simples ta esferenziar d'os onsos pardos (con os cuos conbibeban a mallor parti d'a suya existenzia) por o suyo muesol curto e ra suya fronte abrupta e alfonsada. As dienz caninas, encara que prou bien desarolladas, no en son prou que se puedan comparar con os suyos molars, muito poderosos, que ebidenzian una dieta más bexetariana que muitos d'altros onsos. Yé carauteristico, también, que á ista espezie ras garras debanteras troben-se muito más esembolicadas que ras zaguereras.

Ye notizia que á ro mes de mayo de 2005, una colla d'imbestigadors d'a Unibersidát de California ailloren muestras d'o material chenetico de dos d'istos onsos fosils ta l'imbestigazión.

## [Editar] Meyo Natural

L'onso d'as espelungas eboluzionore dende l' Ursus deningeri, trobato también á muitos chazimientes d'o pleistozén meyo europeyo, e d'a cua yé considerau que también deriberían os onsos pardos autuals. l'Spelaeus aparixore posiblement agora fa belas 250000 añadas, e s'extinguiore aprosimadament ne fa belas 10000. Durand tot ixe periode de tiempo, o suyo habitat estiore restrinxito ta os bosques mixtos d'o continent europeyo, esquibant as planas d'erba y ras zonas de bexetazión mediterranea. Con ixes gustos tan exquisitos, no ye pas d'extrañar que no estiés á dengún tiempo un animal abundant en a freda, xuta y esforistada Europa glazial. As suyas prenzipals poblazións troberían-se pues á Franzia, Italia, Peninsula Iberica, sud d'a Gran Bretaña, sud d'Alemania, os Balcans, Crimea e ro Caucaso, totas eras zonas de montañas cubillánz d'os aires fredos qui serbiban d'arrezer t'os zaguers bosques d'o continent á mientres d'as puntas glazials. Yera durante istas epoca espezialment duras que ras poblazións d'onsos d'espelunga se trobeban anisoladas e frecuenmén sozmesas ta consanguinidat.

Como ros onsos pardos, os onsos d'as espelungas yeran animals solitarios, gosaban á espertar-se á ra primabera dimpués d'un reposo ibernal de bels meses e probablement empregaban os tiempos de buenanza ta alimentar-se de fruitas, riels, y altros produtos bexetals. l'Acoplamiente produixiba-se segurament en l'estíu ya que ras trobiallas de fosils amuestran que ras naxenzias d'os cadiellos yeran abitualment á l'ibierno, como con os onsos autuals. Á finals de l'agüerro, os onsos rechireban as espelungas u altras aberturas naturals an estar-se-be durantes de l'epoca freda, e si l'añada no eba estato pas guaire buena, no yera cosa extraña que l'animal moriba á l'aintror d'o cado por mancanza de reserbas de grasa. Yé iste o motibo que muitos d'os fosils que s'han trobato d'ista espezie probiengan d'espelungas, e ye debuto ta isto que son clamatos prezisament onsos d'as espelungas.

Retrieved from "http://an.wikipedia.org../../../o/n/s/Onso_d%27as_espelungas.html"

Categorías: Animals extinxitos | Animals preistoricos | Ursus

##### Views

- Articlo
- Descusión
- Current revision

##### Rechirar

##### Atras luengas

- Dansk
- Deutsch
- English
- Español
- Suomi
- Français
- עברית
- Hrvatski
- Magyar
- Italiano
- Lietuvių
- Nederlands
- Polski
- Português
- Română
- Русский
- Svenska